b'\n_START_ARTICLE_\nTrubarjev antikvariat\n_START_PARAGRAPH_\nTrubarjev antikvariat je najstarej\xc5\xa1i slovenski antikvariat.\n_START_SECTION_\nZgodovina\n_START_PARAGRAPH_\nTrubarjev antikvariat se je razvil iz prvega povojnega antikvariata, ki je nastal v okviru Cankarjeve zalo\xc5\xbebe leta 1945. Njegov za\xc4\x8detnik je \xc5\xa0tefan Tausig. Prvi prostori antikvariata so bili na Kopitarjevi ulici, nato je deloval v prostorih Kleinmayer & Bambergove knjigarne na Miklo\xc5\xa1i\xc4\x8devi 16, kon\xc4\x8dno pa je leta 1965 na\xc5\xa1el dom na Mestnem trgu. Ko se je \xc5\xa0tefan Tausig leta 1969 upokojil, je vodenje antikvariata prevzel Marjan Podgor\xc5\xa1ek, doslej edini antikvar, ki je dobil Schwentnerjevo nagrado (1985), leta 1981 pa Stanka Golob, ki je antikvariat vodila do svoje upokojitve leta 2010.\n_START_SECTION_\nDejavnost\n_START_PARAGRAPH_\nSprva je Trubarjev antikvariat deloval predvsem kot bibliofilski, umetnostni in znanstveni antikvariat \xe2\x80\x93 na podlagi katalo\xc5\xa1ke prodaje knjig. Med letoma 1953 in 1957 je izdajal prve jugoslovanske kataloge antikvarnih knjig, imenovane Novosti antikvariata Cankarjeve zalo\xc5\xbebe, danes pa \xc5\xa1tirikrat letno izda prodajni katalog Redko in lepo. Leta 1998 je za\xc4\x8del z javnimi dra\xc5\xbebami knjig, tiskov, grafik in razglednic. V antikvariatu prirejajo razne dogodke v obliki literarnih ve\xc4\x8derov, dra\xc5\xbeb starih tiskov in knjig, prodajnih razstav knjig s podpisi in posvetili ali s posebnimi vezavami in tematske razstave. Prav tako je pod okriljem antikvariata doslej iz\xc5\xa1lo 34 ponatisov, med njimi najve\xc4\x8d Trubarjevih del._NEWLINE_V svoji zgodovini je antikvariat na\xc5\xa1el mnogo redkih knjig, ki so pomebne za kulturo slovenskega naroda in danes domujejo v muzejih in knji\xc5\xbenicah, med njimi Ephemerides (1531) Andreja Perlaha, dve knjigi tiskarja Matev\xc5\xbea Cerdonisa iz Slovenj Gradca, Valvasorjevo Topografija Lamber\xc5\xa1kih grofov (1679) in Topografijo Koro\xc5\xa1ke (1681) \xe2\x80\x93 poseben odtis, ter \xc5\xa1e mnogo drugih knjig, zemljevidov in vedut._NEWLINE_Leta 2016 je Trubarjev antikvariat za visoko strokovno delo pri zagotavljanju dostopnosti knjig in prispevek k bralni kulturi prejel najvi\xc5\xa1je dr\xc5\xbeavno odlikovanje: Medaljo za zasluge Republike Slovenije.'